Efter et enkelt år i spanske Altea og tre år i AaB Håndbold vender håndboldspilleren Kristian Gjessing til sommer hjem til Skjern Håndbold, hvor han fik sin håndboldopdragelse og var med til at bringe mod toppen af dansk herrehåndbold blandt andet med oprykningen til landets bedste række i 1998 og guldmedalje i den efterfølgende sæson. Den 29-årige bagspiller har underskrevet en to årig aftale. - Min familie og jeg glæder os til at vende tilbage til det vestjyske. Skjern Håndbold står for mig som noget helt specielt, det er her jeg har fået min håndboldopdragelse, og her jeg har haft mine største håndboldoplevelser, siger Kristian Gjessing. Cheftræner i Skjern, Ryan Zinglersen er naturligvis glad for forstærkningen. - Vi glæder os til at skulle arbejde med Gjessing. Han vil især blive en meget vigtig brik i vores forsvarsspil, hvor han jo hører til en af landets allerbedste, siger Zinglersen. Kristian Gjessing har spillet 50 A-landskampe for Danmark. /ritzau/

Referat:
Den danske håndboldspiller Kristian Gjessing skifter fra AaB Håndbold til ligakonkurrenterne fra Skjern på en toårig aftale.